b'\n_START_ARTICLE_\nKlausas Roiteris\n_START_PARAGRAPH_\nKlausas Karlhaincas Zygfrydas Roiteris, vok. Klaus Karlheinz Siegfried Reuter (1923\xc2\xa0m. bir\xc5\xbeelio 11 d. Klaip\xc4\x97doje\xc2\xa0\xe2\x80\x93 2004\xc2\xa0m. lapkri\xc4\x8dio 1 d.)\xc2\xa0\xe2\x80\x93 Vokietijos jaunimo ra\xc5\xa1ytojas.\n_START_SECTION_\nBiografija\n_START_PARAGRAPH_\nVaikyst\xc4\x99 praleido Klaip\xc4\x97doje. Antrojo pasaulinio karo metais \xc5\xa1iame mieste prarado vienintel\xc4\xaf savo brol\xc4\xaf, su motina persik\xc4\x97l\xc4\x97 gyventi \xc4\xaf vakarin\xc4\x99 Vokietijos dal\xc4\xaf. Pokaryje darbavosi teatrin\xc4\x97je veikloje kaip re\xc5\xbeisieriaus asistentas, vaidybin\xc4\x97s dalies ved\xc4\x97jas ir kt. pareigose. Gyveno Itcecho, Frankfurte prie Maino ir kt. miestuose; svarbiausiomis darboviet\xc4\x97mis \xc4\xafvardijo  Kamerinio (vok. Kamerspiele) ir Talijos (vok. Thalia Theater) (abu teatrai  Hamburgo mieste) bei Valstybinio teatro Oldenburge scenas. Aktyviai dalyvavo I\xc5\xa1eivi\xc5\xb3 i\xc5\xa1 Klaip\xc4\x97dos kra\xc5\xa1to bendrijos veikloje: i\xc5\xa1rinktas referentu kult\xc5\xabrai organizuodavo kra\xc5\xa1tie\xc4\x8di\xc5\xb3 suva\xc5\xbeiavimus (1993 m. jis re\xc5\xbeisavo \xc5\xa1ios organizacijos jubiliejin\xc4\xaf min\xc4\x97jim\xc4\x85 Klaip\xc4\x97doje)._NEWLINE_Buvo ved\xc4\x99s bendradarb\xc4\x99, \xc5\xa1eima vaik\xc5\xb3 nesusilauk\xc4\x97. Jau b\xc5\xabdamas garbingo am\xc5\xbeiaus K.Roiteris atsid\xc4\x97jo literat\xc5\xabrinei veiklai. Ra\xc5\xa1\xc4\x97 daugiausiai jaunimui, tematika \xe2\x80\x93 j\xc5\xabrinink\xc5\xb3 kelion\xc4\x97s, nuskend\xc4\x99 laivai ir pan. Tarp atvaizduot\xc5\xb3 \xc4\xafvyki\xc5\xb3 \xe2\x80\x93 barko Admirolas Karpfangeris katastrofa tarp Australijos ir Afrikos, kurios metu dingo be \xc5\xbeinios budintis karininkas klaip\xc4\x97dietis Haincas Le Coutre; apie po Pirmojo pasaulinio karo prie Klaip\xc4\x97dos krant\xc5\xb3 paslaptingai nuskendus\xc4\xaf laiv\xc4\x85 ir kt. Sud\xc4\x97tingus lietuvi\xc5\xb3\xe2\x80\x93vokie\xc4\x8di\xc5\xb3 tarpusavio santykius Klaip\xc4\x97dos kra\xc5\xa1te atspindi 1970 m. i\xc5\xa1leista knygut\xc4\x97 Visi prie\xc5\xa1 Jurg\xc4\xaf (vok. Alle gegen Jurgis). Keli\xc5\xb3 k\xc5\xabrini\xc5\xb3 motyvais pastatyti radijo vaidinimai. _NEWLINE_Ra\xc5\xa1ytojui b\xc5\xabdingas ramus, dalyki\xc5\xa1kas stilius.'